钦定古今图书集成/明伦汇编/官常典/第277卷 > 《褒崇罗伦敕》孝宗
## 钦定古今图书集成/明伦汇编/官常典/第277卷 > 《褒崇罗伦敕》孝宗

“士之立身行道，必取法于圣贤；国之励俗作人，必首
崇乎忠孝。眷我先朝之遗彦，未沾没世之休光。风化
是关，褒崇可后。尔翰林院修撰罗伦，志慕孤忠，心潜
正学。状元及第，曾无温饱之图；法从登庸，早著刚方
之誉。凛危言之劘上，事切纲常。宁守道以忤时，分甘
贬谪。留署有赐环之命，达人以拂袖为高。累抗封章”，
竟归旧隐。急流勇退，振廉顽立懦之风；苦节清修，以
授徒著书为业。乡邦化服，士论推尊。正气浩然，犹充
塞乎天地。英声伟甚，实增重夫朝廷。兹特赠为奉训
大夫、左春坊左谕德，谥“文毅。”呜呼！心不虑乎功名，尔
故遗荣于当世；事有裨于名教，朕将示劝于将来。惟
灵爽之如存，庶恩纶之歆服。